Brackenfell-optog: Kalmte gevra; polisie gereedGeweld het tydens ‘n vroeëre betoging buite die Hoërskool Brackenfell in Kaapstad uitgebreek. (Foto: ANA) Die Suid-Afrikaanse Polisiediens (SAPD) het bevestig dat hy enige bedreiging wat moontlik kan ontstaan as gevolg van die EFF se beplande protesaksie Vrydag in Brackenfell, sal kan bedwing. Die stad Kaapstad het Donderdagoggend ’n dringende vergadering met die SAPD en ander wetstoepassingsagentskappe gehou oor kommer dat die EFF se protesaksie met geweld en intimidasie gepaard kan gaan. Gegewe hierdie bevestiging deur die SAPD dat enige bedreigings bedwing sal kan word, is daar volgens die stad geen wetlike basis om die optog te verbied nie. Indien enige voorwaardes deur die EFF verontagsaam word, insluitend die Covid-19-regulasies, moet die SAPD egter optree, wat moontlik strafregtelike optrede kan insluit. Die Wes-Kaapse hooggeregshof het ’n dringende interdik teen die betoging van die hand gewys, met regter Siraj Desai wat die EFF se verbintenis dat daar geen geweld of ontwrigting sal wees nie, aanvaar het. Volgens die stad het die SAPD hom daartoe verbind om Vrydag ’n streng polisieteenwoordigheid in Brackenfell te handhaaf. Die metropolisie, verkeersbeamptes, gemeenskapspolisiëringsforums en buurtwagte sal ook betrokke wees. Die protesaksie sal ook opgeneem word sodat enigiemand wat die wet oortree, vervolg kan word. Die stad het die publiek gevra om die gebied te vermy ten einde dit vir die polisie makliker te maak om die protesaksie te beheer. Mense raak slaags buite die Hoërskool Brackenfell in Kaapstad. (Foto: ANA) Die Menseregtekommissie (MRK) het ’n beroep op kalmte gedoen en gesê hy sal die gebeure monitor. Gushwell Brooks, MRK-woordvoerder, het gesê die kommissie versoek almal wat beplan om Vrydag op die skool toe te sak, om in die beste belang van die leerders by die skool op te tree en hul reg op onderrig te respekteer. “Die kommissie is by talle ondersoeke betrokke rakende onlangse bewerings oor die skool. Ons doen ’n beroep op alle belanghebbendes om kans te gee dat die kommissie die feite onder die loep neem en sy bevindings maak en voorskrifte of aanbevelings uitreik.” Die MRK ondersoek onder meer die private funksie wat aanvanklik tot die herrie gelei het sowel as verdere bewerings van rassisme by die skool. Daar is ook talle haatspraakklagtes ontvang waarna die kommissie kyk. John Steenhuisen, DA-leier, het gesê sy party het alles in sy vermoë en binne die wet gedoen om te verhoed dat die EFF se protesaksie Vrydag plaasvind. “Dit sal nie die laaste keer wees dat die EFF iets sal uitdink wat slegs ten doel het om ons land te verdeel op grond van doelbewuste anargie, rassisme en haat nie, en die SAPD en wetstoepassingsagentskappe moenie naïef wees oor wat in ons land afspeel nie.” Mense raak verlede week slaags buite die Hoërskool Brackenfell in Kaapstad. (Foto: ANA) Volgens Steenhuisen is dit nog nie vasgestel dat die private funksie uitsluitend was nie, maar is dit duidelik dat feite die EFF nie skeel nie. Optogte soos dié wat die EFF vir Vrydag beplan, is ŉ totale minagting van die grondwetlike regte van wetsgehoorsame mense wat nie daarmee vereenselwig nie. Dr. Corné Mulder, VF Plus-hoofsweep en provinsiale leier in die Wes-Kaap, sê dit is kommerwekkend dat die EFF reeds deur ŉ amptelike party-twiet gedreig het om Brackenfell “tot stilstand te bring” en sal toesien dat “niks daar werk nie” en dat hulle sal optree teen enigiemand wat in hul pad staan. “Wat nou by Brackenfell gebeur, herinner aan die ontwrigting wat plaasgevind het met EFF-protesoptredes by die Hoërskool Overvaal enkele jare gelede. “Die VF Plus het toe ŉ privaatlid-wetsontwerp indien met die doel om protesoptredes wat enige ontwrigting naby ŉ skool mag veroorsaak, te verbied. “Dit het nie geslaag nie, en die party sal die moontlikheid ondersoek om weer so ŉ wetsontwerp in te dien aangesien dit totaal onbegryplik en onaanvaarbaar is dat enige protesoptrede by ŉ skool toegelaat word, veral in eksamentyd.” Mulder meen dit is ook moeilik om in te sien hoe ŉ hof kan voorsien dat enige protesoptrede van die EFF, wat ŉ bewese rekord van geweld het, vreedsaam sal wees. “Die owerhede het nou ŉ beroep op die publiek gedoen om die omgewing van die Hoërskool Brackenfell te vermy waar die optog sal plaasvind. Die VF Plus wil hierby aansluit. Indien die EFF by ŉ verlate skool in ŉ verlate straat opdaag, sal dit die rooi ballon prik. Konfrontasie is presies wat dié mense wil hê. Daarsonder word hul suurstof weggeneem.”